দয়ারামপুর জমিদার বাড়ি

দয়ারামপুর জমিদার বাড়ি বাংলাদেশের নাটোর জেলার বাগাতিপাড়া উপজেলার দয়ারামপুর নামক স্থানে অবস্থিত এক ঐতিহাসিক জমিদার বাড়ি। যা স্থানীয়দের কাছে দয়ারামপুর রাজবাড়ি ও শরৎচন্দ্র রায়ের জমিদার বাড়ি নামে পরিচিত। তবে বাংলাদেশ স্বাধীন হওয়ার পর থেকে এই জমিদার বাড়িটি বাংলাদেশ সেনাবাহিনীর সেনানিবাস হিসেবে ব্যবহৃত হচ্ছে। ১৯৭৪ সাল হতে সেনানিবাস হিসেবে আত্মপ্রকাশ করে। পরবর্তীতে মুক্তিযুদ্ধে শহীদ হওয়া  বীর সৈনিক আব্দুল কাদেরের নামানুসারে উক্ত সেনানিবাসের নামকরণ করা হয় কাদিরাবাদ সেনানিবাস।

ইতিহাস
দয়ারামপুর জমিদার বংশধররা দিঘাপতিয়া জমিদার বংশধরদের উত্তসূরী। মূলত এই দয়ারামপুর এলাকার নামকরণ করা হয়েছে দিঘাপতিয়া জমিদার বংশের গোড়াপত্তনকারী দয়ারামের নামানুসারেই। দিঘাপতিয়া জমিদার বংশের প্রমদানাথ রায় যখন দিঘাপতিয়া জমিদারীর দায়িত্ব গ্রহণ করেন। তখন তিনি তার তিন সন্তানদের জন্য বর্তমান নাটোর জেলার বাগাতিপাড়া উপজেলার দয়ারামপুর নামক এলাকায় পূর্বের নন্দিকুজায় বড়াল নদীর তীরে একটি বাড়ি নির্মাণ করেন। যা তখন দিঘাপতিয়া জুনিয়র রাজ দয়ারামপুর এস্টেটস নামে প্রতিষ্ঠিত হয়। পরবর্তীতে এই বাড়িটিই এলাকার নামানুসারে দয়ারামপুর জমিদার বাড়ি বা দয়ারামপুর রাজবাড়ি নামে পরিচিতি লাভ করে। প্রথম জমিদার হিসেবে কুমার বসন্ত কুমার রায় ছিলেন উক্ত জমিদার বাড়ির জমিদার। এই জমিদার বাড়ির শেষ জমিদার ছিলেন শ্রী বাবু শরৎচন্দ্র রায়। জমিদারী প্রথা বিলুপ্তির আগ পর্যন্ত তিনি এখানে শেষ জমিদার হিসেবে বসবাস করেন। তাই অনেকের কাছে এই বাড়িটি তার নামেও বেশ পরিচিত।

অবকাঠামো
সাতাশ বিঘা জমির উপরে নির্মিত দয়ারামপুর রাজবাড়ির নির্মাণ কাজ শুরু হয় ১৮৯০ খ্রিস্টাব্দে এবং শেষ হয় ১৮৯৭ খ্রিস্টাব্দে। সেনানিবাসের ভিতরে এই রাজবাড়ির কেবল দুযতি ইমারত এখনও পূর্ণঅবয়বে টিকে আছে যার একটি রাজামহল ও অপরটি রাণীমহল নামে পরিচিত।

রাজামহল 
একটি উন্মুক্ত প্রাঙ্গনকে কেন্দ্র  করে একতলা বিশিষ্ট ও দক্ষিণমুখী এই ভবনটি নির্মিত হয়েছে। ভবনটিতে প্রবেশের জন্য দক্ষিণ, উত্তর-পূর্ব ও উত্তর-পশ্চিম কোণায় মোট তিনটি প্রবেশপথ রয়েছে। এদের মধ্যে দক্ষিণ দিকের প্রবেশপথটি হলো এই ভবনের প্রধান প্রবেশপথ। এই প্রবেশপথের সম্মুখে রয়েছে একটি সোপানশ্রেণী এবং তারপরে একটি ছোট বারান্দা। বারান্দাটির দুই জোড়া ক্ষুদ্র লোহার স্তম্ভের উপরে স্থাপিত দুটি অর্ধবৃত্তাকার খিলানপথে উন্মুক্ত।

বারান্দার দুই দিকে (পূর্ব ও পশ্চিম) একই আয়তন বিশিষ্ট দুটি হলঘর বিদ্যমান। হলঘরগুলোর দৈর্ঘ ৩৬ ফুট এবং প্রস্থ ১৪ ফুট। হলঘরদুটির একটি অভ্যর্থনাকক্ষ এবং অপরটি সভাকক্ষ হিসেবে ব্যবহার করা হতো বলে অনুমান করা হয়।

বারান্দার পরে রয়েছে আরেকটি ক্ষুদ্রাকার কক্ষ। কক্ষটি বারান্দা ও অঙ্গনের মধ্যে  সংযোগপথ হিসেবে নির্মিত। এর পরেই রয়েছে ভবনটির উন্মুক্ত অঙ্গন। অঙ্গনের চতুর্দিক ৭ ফুট প্রশস্ত বারান্দা পরিবেষ্টিত এবং এই বারান্দার সাথে ভবনের বিভিন্ন আয়তনের কক্ষসমূহ বিন্যস্ত। বারান্দার সম্মুখে করিন্থীয় শীর্ষযুক্ত মোট চব্বিশটি লোহার নির্মিত স্তম্বের উপরে বারান্দার ছাদ নির্মিত। অঙ্গনের পূর্ব ব্লকে তিনটি শয়নকক্ষ ও একটি ডাইনিং হল রয়েছে, পশ্চিম ব্লকে দুটি শয়নকক্ষ ও একটি স্টোররুম এবং উত্তর ব্লকে পাঁচটি শয়নকক্ষ বিদ্যমান।

ভবনটির উত্তর-পূর্ব কোণায় অবস্থিত প্রবেশপথের সাথে ছাদে ওঠাএ জন্য লোহার নির্মিত একটি পেঁচানো সিঁড়ি বিদ্যমান। ইমারতটির প্রতিটি  কক্ষ ও বারান্দার মেঝে পরেস্তারা এবং উপরিভাগ লোহার তীর-বর্গা সংবলিত সমতল ছাদে আচ্ছাদিত। ছাদপ্রান্ত দিঘাপতিয়া রাজবাড়ির খাজাঞ্চিখানার বপ্রের ন্যায় কারুকার্যকৃত স্বল্পোচ্চ ছাদপাঁচিল দ্বারা বেষ্টিত। তবে কেবল দক্ষিণ ব্লকের কেন্দ্রস্থলে অবস্থিত বারান্দা সংবলিত প্রধান প্রবেশপথের কোরিডরের সমতল ছাদের উপরে একটি ছোট কক্ষ নির্মাণ করে তদুপরি টিনের তৈরি গম্বুজাকৃতির একটি চৌচালা ছাদের আচ্ছাদন রয়েছে। এছাড়া প্রবেশপথের বারান্দার মেঝে কালো ও শ্বেত পাথরের ফালি দিয়ে আচ্ছাদিত।

ইমারতটির কক্ষসমূহের অভ্যন্তর ও বহির্ভাগের দেয়ালগাত্রে শুধু পলেস্তারার আস্তরণ ব্যতীত অন্য কোন অলঙ্করণ পরিলক্ষিত হয় না। তবে ভবনটির বহির্মুখী প্রবেশপথ ও জানালাগুলোর উপরিভাগ অভিক্ষিপ্ত পলেস্তারার ছাঁচ দ্বারা রচিত ভেনিসীয় খিলান নকশায় শোভিত। এছাড়া কার্নিশের নিম্নাংশে খিলান নকশা সংবলিত একটি টানা পাড়নকশা বিদ্যমান। অন্যদিকে প্রধান প্রবেশপথের সম্মুখস্থ বর্ধিত অংশের উপরিভাগের ছাউনি জ্যামিতিক নকশা শোভিত এবং প্রতিটি খোপ লাল, নীল ও হলুদ রঙে সজ্জিত।

ভবনটির সম্মুখে রয়েছে শাঁনবাধানো ঘাট সংবলিত একটি পুকুর। বর্তমানে ঘাটটি পূর্বের আদলে সেনাকর্তৃপক্ষ কর্তৃক ২০০৮ খ্রিস্টাব্দে পুনর্নির্মিত হয়েছে।

রানীমহল 
রাজমহলের সামান্য উত্তরে অবস্থিত রানীমহল। দক্ষিণমুখী এই ভবনটিও ঠিক রাজামহলের মত করেই নির্মিত। এই ভবনেরও দক্ষিণ, উত্তর-পশ্চিম ও উত্তর-পূর্ব কোণায় মোট তিনটি প্রবেশপথ রয়েছে। তবে ভবনটি দুটি অঙ্গনে বিভক্ত। এদের একটি বৃহৎ এবং একটি ক্ষুদ্রাকার। কেন্দ্রীয় বৃহৎ অঙ্গনটির দৈর্ঘ ৩৮ ফুট ও প্রস্থ ১৪ ফুট। অঙ্গনটির চতুর্দিক ৬ ফুট প্রশস্ত বারান্দা বেষ্টিত।

এছাড়া অঙ্গনের কেন্দ্রস্থলে রয়েছে একটি অষ্টকোণা বিশিষ্ট ছত্রি। ছত্রিটি আটটি স্তম্ভের উপরে অষ্টকোণ বিশিষ্ট টিনের ছাউনিতে আচ্ছাদিত। চতুর্দিকের বারান্দার সম্মুখে করিন্থীয় শীর্ষ সংবলিত লোহার নির্মিত মোট চৌত্রিশটি স্তম্ভের উপর বারান্দার ছাদ নির্মিত রয়েছে। স্তম্ভসমূহের উপরের কিছু অংশ ভেনিসীয় খড়খড়িযুক্ত। বারান্দার সাথে এই ভবনের বিভিন্ন আয়তনের কক্ষগুলো বিন্যস্ত।

অঙ্গনের উত্তর ব্লকে দুটি শয়নকক্ষ, পশ্চিম ব্লকে তিনটি শয়নকক্ষ এবং পূর্ব ব্লকে একটি বৃহৎ হলঘর এবং একটি সংযোগপথের সাথে রয়েছে ভবনটির দ্বিতীয় ক্ষুদ্রাকার অঙ্গন। এই অঙ্গনের দক্ষিণ ও পূর্ব দিক বারান্দা বেষ্টিত। বারান্দার সম্মুখে তিনটি করে ছয়টি লোহার স্তম্ভ দণ্ডায়মান।

এই অঙ্গনের উত্তর ব্লক দ্বিতল বিশিষ্ট এবং দ্বিতলে ক্ষুদ্র আয়তনের দুটি কক্ষ এবং নীচতলায় তিন দিকে (উত্তর, পূর্ব ও দক্ষিণ দিক) তিনটি কক্ষ বিদ্যমান। মূলত এটি রন্ধনশালা অঙ্গন এবং অঙ্গনের তিন দিকের কক্ষসমূহ হয়তো রন্ধন কাজে ব্যবহৃত হতো। ভবনটির বৃহৎ অঙ্গনের দক্ষিণ ব্লক দ্বিতল বিশিষ্ট। দোতলায় বিভিন্ন আয়তনের মোট তিনটি কক্ষ রয়েছে। প্রতিটি কক্ষের সাথে একটি করে শৌচাগার সংযুক্ত। ইমারতটির উত্তর-পশ্চিম কোণার প্রবেশপথের সাথে রয়েছে একটি ক্ষুদ্র সিঁড়িঘর। সিঁড়িঘরের ভিতরে ছাদে বা দ্বিতলে ওঠার জন্য রয়েছে লোহার নির্মিত একটি পেঁচানো সিঁড়ি। সিঁড়িঘরের উপরিভাগ অর্ধবৃত্তাকৃতির গম্বুজে আচ্ছাদিত। রাজামহলের ন্যায় এই ভবনটিরও প্রতিটি কক্ষ ও বারান্দার উপরিভাগ লোহার তীর-বর্গায় নির্মিত সমতল ছাদে আচ্ছাদিত।

দক্ষিণের প্রধান প্রবেশপথের সম্মুখস্থ বারান্দার মেঝে রাজামহলের ন্যায় কালো ও শ্বেত প্রস্তরফালিতে আচ্ছাদিত এবং একটি সোপানশ্রেণী সংযোজিত। ইমারতটির ছাদপ্রান্তে নির্মিত বপ্র বা ছাদপাঁচিল খাঁজ নকশায় (মার্লন নকশার ন্যায়) সজ্জিত। রাজামহলের ন্যায় এই ভবনটিরও কক্ষসমূহের অভ্যন্তর ও বহির্দেয়ালগাত্রে কেবল পলেস্তারার আস্তরণ ব্যতীত অন্যকোন অলংকরণ নজরে পড়ে না। তবে এই ইমারতের অঙ্গন দুটির মেঝে পলেস্তারায় আচ্ছাদিত। রানীমহলের পশ্চাতে রয়েছে একটি পুকুর। পুকুরটির পূর্ব দিকে রয়েছে একটি শানবাঁধানো ঘাট যা রানীর ঘাট নামে পরিচিত। রাজামহল এবং রানীমহল-উভয় ভবনের বহির্দেয়ালগাত্র লাল রঙে রঞ্জিত। খুবসম্ভব রাজামহল জমিদারি প্রশাসন সংক্রান্ত কাজে এবং রানীমহল বাসভবন হিসেবে ব্যবহৃত হতো। তবে উভয় ইমারতের নির্মাণশৈলীতে যে ঔপনিবেশিক স্থাপত্যের ছাপ সুস্পষ্ট তাতে কোন সন্দেহ নেই। বহির্মুখী দরজা-জানালাসমূহ ভেনিসীয় খড়খড়ি সংবলিত।

তথ্যসূত্র

নাটোর জেলার দর্শনীয় স্থান
নাটোর জেলার প্রত্নতাত্ত্বিক স্থাপনা
জমিদার বাড়ি